สนช.ผ่านแก้กม.ภาษี นิติบุคคล20%ถาวร
สนช.ผ่านร่างแก้ไขกฎหมายภาษี ลดภาษีเงินได้นิติบุคคลเหลือ 20% ถาวร
23 ม.ค. 2559

สนช.ผ่านร่างแก้ไขกฎหมายภาษี ลดภาษีเงินได้นิติบุคคลเหลือ 20% ถาวร
นายวิสุทธิ์ ศรีสุพรรณ รมช.คลัง เปิดเผยว่า การประชุมสภานิติบัญญัติแห่งชาติ (สนช.) เมื่อวันที่ 22 ม.ค.ได้พิจารณาร่าง พ.ร.บ.แก้ไขเพิ่มประมวลรัษฎากร (ฉบับที่...) พ.ศ. ... (มาตรการปรับลดภาษีอัตราเงินได้นิติบุคคลเป็นการถาวร) โดยเห็นชอบประกาศบังคับใช้เป็นกฎหมายต่อไป
ทั้งนี้ สาระสำคัญของกฎหมายฉบับดังกล่าว คือ แก้ไขเพิ่มเติมบัญชีอัตราภาษีเงินได้ สำหรับบริษัทหรือห้างหุ้นส่วนนิติบุคคลเป็นอัตรา 20% ของกำไรสุทธิของบริษัทหรือห้างหุ้นส่วนนิติบุคคลจากในอัตรา 30% ของกำไรสุทธิ เพื่อเพิ่มขีดความสามารถในการแข่งขัน
รมช.คลัง กล่าวว่า การลดการจัดเก็บด้วยมาตรการนี้จะช่วยให้เกิดการกระตุ้นเศรษฐกิจและส่งเสริมการลงทุน นอกเหนือไปจากการลงทุนในภาครัฐ แม้ว่าจะลดอัตราการจัดเก็บ แต่จะไม่มีผลกระทบในภาพรวม เนื่องจากกระทรวงการคลังกำลังวางระบบการจัดภาษีใหม่ซึ่งจะทำให้สามารถขยายฐานการจัดเก็บได้มากขึ้น และลดการรั่วไหลให้น้อยลง เนื่องจากกระทรวงการคลังกำลังวางระบบการจัดภาษีใหม่เพื่อลดช่องโหว่ เช่น การใช้ระบบอิเล็กทรอนิกส์ในการดำเนินการ เป็นต้น  
“ภาวะเศรษฐกิจไทยยังเปราะบาง การเพิ่มอัตราภาษีมีความเสี่ยงจะทำให้เศรษฐกิจอาจชะลอตัวลงอีก จึงเลือกปรับวิธีการจัดเก็บภาษีแทน” นายวิสุทธิ์ กล่าว